Só ketting ons óns aan monumente, sê Solidariteit en AfriForumSunette Bridges. Foto: Phillip Bruwer Om hierdie standpunt te ondersteun het die Solidariteit Beweging, waarvan AfriForum deel is, vandag ŉ tienpuntplan vir die beskerming van Afrikanerbeelde bekendgestel [lees die volledige plan hier]. Dit volg nadat Bridges verskeie organisasies, waaronder AfriForum, gekritiseer het na aanleiding van Woensdag se byeenkoms by Paul Kruger se standbeeld op Kerkplein, waar honderde mense bymekaar gekom het in protes teen die vernietiging van Afrikaners se erfenisskatte. By dié geleentheid is Bridges simbolies aan Kruger se standbeeld vasgeketting. Bridges het dié organisasies gekritiseer oor hul besluit om nie by die byeenkoms betrokke te wees nie. Instansies soos AfriForum, Solidariteit en die Orania Beweging het besluit om nie die byeenkoms te ondersteun nie. Bridges het op Facebook geskryf: “Kyk, ek hou nou al lank my mond oor die spulletjie, maar vandag is ek klaar daarmee. Ek verwys nou na die AfriForum/Solidariteit/Orania Beweging/FW de Klerk Stigting-bedmaatjies op hul kamma morele hoëgrond-perdjie wat NIKS en NIEMAND steun as hulle, in hul eie woorde, nie die aksie SELF geloods het nie. Eintlik is dit maar net ander woorde vir “As ons nie ’n geldjie uit ’n SMSie kan maak nie. [sic].” Kriel het gesê AfriForum neem kennis van die samesweringsteorieë wat Bridges oor hulle en ’n paar ander Afrikaner-organisasies versprei. “Bridges se bewerings is eenvoudig vals. Ons het probeer om die feite op haar Facebook-blad te stel, maar sy het dit summier verwyder. “AfriForum respekteer ander organisasies se reg om aksie ter beskerming van standbeelde te neem,” het Kriel gesê. “Daarom is daar van AfriForum se kant af geen openbare ‘aanval’ op Bridges se aksie by Kerkplein in die Pretoriase middestad nie.” Dit is egter ŉ feit dat AfriForum nie aan Bridges se byeenkoms deelgeneem het nie, het hy gesê. “Die rede is dat AfriForum nie gemaklik is met selfaangestelde ‘offisiere’ wat bekend is vir hulle uitsprake, wat Afrikaners se beeld benadeel, en met militêre uniforms by die aksie opgedaag het om die aksie te diskrediteer nie.” Volgens Kriel moet Afrikaners se billike aansprake nie ondermyn word deur die ondeurdagte optrede van ŉ paar individue nie. “Dit gee aan ons opponente skietgoed om ons saak te benadeel. Kom ons red nie net Afrikaners se standbeelde nie, maar ook Afrikaners se beeld.” Dirk Hermann, bestuurshoof van Solidariteit, het gesê hy beleef die skending van monumente ook as ŉ aanval op hom. “Soos die meeste van julle kook my bloed hieroor. Die EEF en die ANC tree op soos oorwinnaars wat alle simbole van ŉ vorige orde wil vernietig. Die ironie is dat hulle soos kolonialiste optree wat wil oorneem, inlyf en vergryp. “Paul Kruger simboliseer die teenoorgestelde, naamlik ŉ lewe wat gewy was aan teenkanting teen koloniale oorname en dié van ’n mens wat gestaan het vir vryheid. Kruger het gesê dat uit die verlede geneem moet word wat goed is en dat ŉ toekoms daarop gebou moet word.” Die vraag is hoe hulle as Solidariteit op die monument-debakel antwoord, het Hermann gesê. “Uit Oom Paul se idees weet ons dat ons uit die verlede moet neem en ŉ toekoms moet bou. Ons moet dus aktief ons verlede in beskerming neem en Oom Paul en sy idees beskerm. Oom Paul word die simbool van alle monumente en van ons historiese erfenis. Ons gaan hier bly, maar ons gaan nie stilbly nie.” Klik hier om die volledige plan te lees.